
A projekt az Európai Unió támogatásával,

és a Kohéziós Alap társfinanszírozásával valósul meg.

________________________________________________________________
Árvízvédelmi töltés kiépítése

Lakitelek Nagyközség Önkormányzata pályázatot nyújtott be a Környezet és Energia Operatív Program 2.1.2 Önkormányzati árvízvédelmi fejlesztések konstrukció kétfordulós pályázati kiírására. A „Lakitelek árvízvédelmi töltés kiépítése” elnevezésű projekt első fordulójában az Önkormányzat a második forduló előkészítésére 27.629.760,- Ft, azaz 85%-os  támogatást nyert el, amihez 15% vagyis 4.875.840,- Ft összeget kell biztosítania önrészként. 
Bizonyára mindenki emlékszik azokra az időszakokra, amikor rendkívüli erőfeszítéssel, óriási költségráfordítással és némi szerencsével sikerült megelőzni az árvízi katasztrófákat. A pályázatból megépülhet 2,2 km hosszú árvízvédelmi töltés a Tősfürdő északi telekhatára és a Tassi-ér zsilipje melletti töltés között. A beruházás megvalósítását követően így, közvetlenül a védett ártéren élő embereknek és javaiknak, valamint közvetve ugyan, de a település többi lakosának épsége nem kerülhet veszélybe. További célja az Önkormányzatnak a költségek csökkentése, ugyanis az 1998. óta levonult hat árvíz kivédésére súlyos összegek kerültek kifizetésre.

Az első fordulóban megvalósítandó feladatok közül már több is eredményesen lezárult. 

2009. május 7-én közbeszerzési eljárás keretében kiválasztásra került a tervező, melynek nyertese a budapesti székhelyű K+K Kft. 
2009. októberére elkészült a részletes megvalósíthatósági tanulmány. A tanulmány elkészítését, a kötelezően elvégzendő előkészítő vizsgálatok előzték meg, úgymint geodézia, talajmechanika, lőszermentesítési tanulmány, régészeti tanulmány. A felsorolt munkálatok a környezetvédelmi hatásvizsgálat elkészítéséhez is alapul szolgálnak. Az előzetes környezetvédelmi  hatástanulmány engedélyeztetése folyamatban van.
A részletes megvalósíthatósági tanulmány jelenleg véleményezés alatt áll, amennyiben elfogadják kezdődhet a vízjogi létesítési tervek engedélyeztetése. 
A pályázatban vállalt feladatok közül, a következő hónapok feladatai között szerepel még az esélyegyenlőségi munkatárs kiválasztása, az önkormányzat környezetvédelmi programjának aktualizálása, környezetvédelmi alap elkülönítése a környezetvédelmi feladatok elvégzéséhez. 
Amennyiben minden vállalt és kötelezően megvalósítandó feladat megvalósult, indulhat a második fordulóra a pályázat beadása.

